b'\n_START_ARTICLE_\nPavel Dolar\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je 1938 na kemijskem oddelku ljubljanske Tehni\xc5\xa1ke fakultete, opravil 1964 specializacijo iz biokemije in 1975 doktoriral iz biokemi\xc4\x8dnih znanosti. Dolar je leta 1952 pri\xc4\x8del voditi laboratorij na Interni kliniki ljubljanske bolni\xc5\xa1nice. S svojimi sodelavci je zgradil trdne strokovne in organizacijske temelje Laboratorijski slu\xc5\xbebi Klini\xc4\x8dnih bolni\xc5\xa1nic, kasneje Univerzitetnega klini\xc4\x8dnega centra v Ljubljani, iz katerega se je razvil dana\xc5\xa1nji Klini\xc4\x8dni in\xc5\xa1titut za klini\xc4\x8dno kemijo in biokemijo Klini\xc4\x8dnega centra v Ljubljani. Vzgojil je mnogo laboratorijskih delavcev z visoko, vi\xc5\xa1jo in srednjo izobrazbo ter delal znanstvenoraziskovalno. Od 1957 je bil znanstveni, od 1966 do upokojitve 1980 pa vi\xc5\xa1ji znanstveni sodelavec na katedri za interno medicino Medicinske fakutete v Ljubljani. Bil je prvi predsednik Sekcije medicinskih biokemikov pri Slovenskem farmacevtskem dru\xc5\xa1tvu (1961/62), predhodnici dana\xc5\xa1njega Slovenskega zdru\xc5\xbeenja za klini\xc4\x8dno kemijo in laboratorijsko medicino._NEWLINE_Sam ali v soavtorstvu je objavil ve\xc4\x8d kot 50 znanstvenih in strokovnih del tako v doma\xc4\x8di kot tudi tuji literaturi. Veliko je prispeval k uvedbi in modifikaciji \xc5\xa1tevilnih laboratorijskih metod; poleg tega pa sta posebno pomembna njegova prispevka pri uvedbi statisti\xc4\x8dne kontrole kakovosti dela biokemijskih laboratorijev ter sodelovanje pri ustanavljanju zdravstvene laboratorijske mre\xc5\xbee v Sloveniji.'